
Canllawiau ar Gynnal Arholiadau Llafar a Viva Voce

Rhagarweiniad

1. Mae rhai sefydliadau’n ceisio diffinio’r termau Arholiad Llafar a Viva Voce ar wahân. Mae’r Brifysgol yn defnyddio’r termau hyn yn gyfnewidiol, yn llafar ac mewn dogfennau ysgrifenedig, a gallai unrhyw ymgais i wahaniaethu rhyngddynt fod yn llai nag effeithiol. Fodd bynnag mae dau gategori gwahanol o arholiadau llafar neu viva voce wedi eu diffinio isod er mwyn sefydlu canllawiau ar gynnal yr arholiadau hyn.

Categorïau Arholiad Llafar neu Viva Voce
2. Mae gan arholiadau llafar neu vivas ddau bwrpas gwahanol:

Categori 1

Arholiad o elfen o raglen sy’n cynnwys dull llafar o gyfathrebu, fel rhan o’r dull asesu arferol a ragnodir mewn dogfennau rhaglen, ac sydd fel arfer yn berthnasol i gohort myfyrwyr cyfan y rhaglen honno. Er enghraifft:  cyflwyniadau ar gyfer modiwlau unigol; dangosiadau; gofynion gan gyrff proffesiynol; arholiadau llafar ar gyfer ymgeiswyr PhD neu MPhil.
[bookmark: WfCopyCase]Bydd gweithdrefnau a chanllawiau’n cael eu disgrifio yn nogfennau perthnasol y rhaglen (e.e. mae’r Llawlyfr Astudiaethau Ymchwil yn cynnwys gwybodaeth am vivas i ymgeiswyr MPhil a PhD).

Categori 2

Arholiad y gellir ei ddefnyddio i gynorthwyo i benderfynu canlyniad neu gynnydd ymgeisydd unigol, yn ogystal â’r dulliau arferol o asesu. Er enghraifft: datrys achosion ymylol, datrys amheuon ynghylch pa radd i’w roi i ymgeisydd mewn uned asesu neu ddosbarthiad cyffredinol.
Mae’r categori hwn hefyd yn cynnwys arholiad llafar / viva a ddefnyddir yn lle, neu’n ychwanegol at, y dull asesu arferol ar gyfer ymgeisydd unigol mewn sefyllfaoedd eithriadol, i ddangos a gafodd y canlyniadau dysgu perthnasol eu cwrdd neu beidio.

3. Dylid ail-ddynodi vivas sy’n cael eu cynnal fel math o “reoli ansawdd” (e.e. i feincnodi safonau, neu i sefydlu ai gwaith yr ymgeisydd ei hun yw darn o waith) yn “gyfweliadau”, a dylid rhoi gwybod i fyfyrwyr nad yw’r cyfweliadau hyn yn rhan o’r asesiad.
4. Mae’r egwyddorion, canllawiau a gweithdrefnau canlynol yn berthnasol i’r ail gategori o vivas yn 2 uchod, ond gallent hefyd helpu i oleuo gweithdrefnau rhaglen unigol i rai yn y categori cyntaf.

Egwyddorion Cyffredinol

5. Dylid dyfeisio dulliau asesu fydd fel arfer yn cynorthwyo Byrddau Arholi i benderfynu ar ganlyniadau myfyrwyr unigol heb fod angen vivas. Bydd viva wedyn ond yn cael ei gynnal os oes mater o amheuaeth na ellir ei ddatrys drwy gymhwyso’r meini prawf asesu arferol.

6. Ni ddylid cynnal vivas yn ddiangen nac ar gyfer unrhyw bwrpas heblaw i ddatrys problemau asesu neu raddio. Ni ddylai ymgeiswyr sy’n amlwg wedi methu dyfarniad gael pasio o ganlyniad i viva.

7. Dylai gweithdrefnau fod yn dryloyw, teg, cael eu cymhwyso’n gyson o fewn a rhwng Ysgolion, a chael eu cofnodi’n ofalus.

8. Ni ddylai unrhyw ymgeisydd fod o dan anfantais drwy wneud viva. Gellir ond diwygio marciau a / neu ddosbarthiad ar i fyny fel argymhelliad o ganlyniad viva.

9. Os defnyddir vivas, dylai dogfennau’r rhaglen gynnwys datganiadau clir am: (i) pam y defnyddir vivas; (ii) sut a phwy sy’n dewis y myfyrwyr; (iii) cyfansoddiad a phwerau’r panel vivas; a (iv) sut y gallai canlyniadau unigol gael eu heffeithio gan vivas (e.e. i addasu canlyniadau elfennau asesu penodol neu i addasu’r dosbarthiad cyffredinol).

10. Dylid ond cynnal vivas gerbron y Bwrdd Arholi sy’n penderfynu ar gynnydd neu ddyfarniad a dosbarthiad y myfyriwr.

Aelodaeth Paneli Viva

11. Dylai’r panel viva gynnwys o leiaf dau arholwr ac nid mwy na thri, a dylai fod un yn arholwr allanol.

12. Dylai fod gan o leiaf un aelod o’r panel brofiad blaenorol o gynnal viva.

13. Lle bo hynny’n rhesymol ymarferol, ni ddylai aelodau’r panel i gyd fod o’r un rhywedd.

14. Gall aelod staff ychwanegol o’r Ysgol fynychu fel cofnodwr, lle bo hynny’n briodol. Ni chaniateir arsylwyr.


Hysbysu Myfyrwyr
15. Dylid hysbysu myfyrwyr yn ysgrifenedig (e.e. yn Llawlyfr y Rhaglen) ar ddechrau’r sesiwn ynghylch y gwahanol ddyddiadau pryd y cynhelir y vivas a thrwy ba ddull cyfathrebu y bydd ymgeiswyr unigol yn cael eu gwahodd i fynychu viva. Dylid atgoffa myfyrwyr o’u cyfrifoldeb i sicrhau eu bod ar gael os ydynt yn cael eu gwahodd i fynychu.

16. Dylid hysbysu myfyrwyr sy’n cael eu dewis i fynychu viva o leiaf dau ddiwrnod gwaith cyn dyddiad y viva.

17. Rhaid i fyfyrwyr fod wedi cael cyfle i baratoi am eu viva. Dylid rhoi taflen grynodeb i bob myfyriwr unigol sydd i gael eu gwahodd i fynychu viva, yn cynnwys y wybodaeth ganlynol:

· Pwrpas y viva
· Pryd a ble y cynhelir y viva
· Person cyswllt y gall y myfyriwr gysylltu â nhw gydag unrhyw ymholiadau
· Cyfansoddiad y panel viva
· Pwerau’r panel viva
· Sut fydd y viva’n cael ei gynnal
· Syniad o beth y disgwylir i fyfyrwyr ei wneud a’r math o gwestiynau a ofynnir iddynt
· Pa mor hir fydd y viva’n debygol o bara
· Beth i’w wneud os na all myfyriwr fynychu a chanlyniadau peidio â mynychu heb reswm da.

Gwybodaeth i Aelodau’r Panel Viva
18. Er mwyn cysondeb wrth gynnal vivas, dylid rhoi’r wybodaeth ganlynol i aelodau o baneli viva:

· Pwerau’r panel viva (gan gynnwys natur yr argymhellion a allai gael eu gwneud i’r Bwrdd Arholi)	
· Rhannau perthnasol o reoliadau a / neu lawlyfrau rhaglen y Brifysgol, neu o ddogfennau perthnasol eraill
· Samplau perthnasol o waith y myfyriwr
· Copi o’r canllawiau hyn
· Canllawiau cyffredinol ar gyfweld (e.e. beth i’w wneud os yw myfyriwr yn dangos arwyddion o gynhyrfu)
· Canllawiau ar hyd vivas.

Cyn y Viva
19. Dylid rhoi’r wybodaeth yn 17 a 18 uchod i fyfyrwyr ac aelodau o baneli viva.

20. Dylai’r panel viva benderfynu ymlaen llaw pa feysydd o waith y myfyriwr fydd yn cael eu trafod a pham bod y maes hwn wedi cael ei ddewis. Dylai’r ffocws fod ar asesiadau penodol a heb fod yn rhy gyffredinol na’n rhy eang ei natur.

21. Dylai aelodau’r panel benderfynu ymlaen llaw pwy fydd yn cadeirio’r viva yn bennaf gyfrifol am yr arholiad.

22. Dylai’r panel drafod a phenderfynu ar y cwestiynau i’w gofyn cyn y viva. Ystyrir bod y canlynol yn ymarfer da:

· Defnyddio cwestiynau agored yn hytrach na chaeedig, i roi cyfle i ymgeiswyr ddangos syniadau, gwybodaeth a gallu.

· Defnyddio cwestiynau syml yn hytrach na chwestiynau cymhleth aml-gymalog.

· Osgoi cwestiynau ensyniol neu ddamcaniaethol, sy’n gallu bod yn ddi-fudd.

· Defnyddio cwestiynau sy’n trafod ystod o bethau, yn lle cwestiynau wedi eu cyfyngu i un pwnc, ond sy’n gwbl berthnasol i bwrpas y viva.

Cynnal y Viva
23. Dylai’r Cadeirydd gyfarch ymgeiswyr, cadarnhau pwy ydynt yn erbyn eu cardiau ID, sicrhau eu bod yn gyffyrddus a cheisio creu awyrgylch hamddenol, yn enwedig os yw’r ymgeisydd yn ymddangos yn nerfus.

24. Dylid cyflwyno pynciau a gofyn cwestiynau heb ormod o ragymadroddi – yn ddelfrydol dylai arholwyr siarad cyn lleied â phosib, gwrando ar a pheidio â thorri ar draws yr ymgeisydd, heb reswm da.

25. Yng nghyd-destun Polisi Cyfle Cyfartal y Brifysgol, ystyrir bod y canlynol yn arfer da:

· Er na fydd gofyn yn union yr un cwestiynau i bob ymgeisydd efallai’n briodol, dylid gofyn cwestiynau tebyg i bob ymgeisydd.

· Dylid osgoi rhagdybio materion yn ymwneud â hil, rhywedd ayyb wrth ofyn cwestiynau neu wneud sylwadau.

· Dylid osgoi iaith nawddoglyd neu iaith corff amhriodol.

· Dylai aelodau’r panel fod yn ymwybodol o drafferthion posib i ymgeiswyr gyda mamiaith arall heblaw Cymraeg neu Saesneg, er eu bod wedi cwrdd â’r safonau lleiaf sy’n ofynnol mewn Saesneg wrth gael eu derbyn i’r Brifysgol.
· Dylai aelodau’r panel gofio i ddal llygad yr ymgeisydd wrth gyfathrebu (mae hyn yn arbennig o bwysig gydag ymgeiswyr sydd â thrafferthion lleferydd fel atal dweud).

26. Ni ddylid trafod unrhyw anghydweld rhwng aelodau’r panel yng ngŵydd yr ymgeisydd.

27. Dylai’r Cadeirydd aros mewn rheolaeth o’r arholiad a delio’n ddiymdroi ag unrhyw sefyllfa anodd neu annerbyniol.

28. Ni ddylid rhoi unrhyw arwydd i’r ymgeisydd, yn union na’n anuniongyrchol, o beth fydd canlyniad tebygol y viva. Dylid osgoi defnyddio geiriau barnu gwerth (e.e. rhagorol, da) ar ôl i’r ymgeisydd ateb oherwydd gallent gael eu camddehongli gan yr ymgeisydd i awgrymu canlyniad ffafriol.

29. Dylid rhoi gwybod i’r ymgeisydd pan fydd y cwestiwn olaf yn cael ei ofyn a dylid dod â’r viva i ben yn ffurfiol.

30. Ni ddylai vivas bara mwy na hanner awr.

Peidio â Mynychu Viva
31. Os yw’r viva’n cael ei ddefnyddio i gynorthwyo i benderfynu’r dyfarniad cyffredinol (e.e. achosion ymylol), ni ddylid cosbi am beidio â mynychu ac ni fydd argymhelliad yn cael ei wneud i’r Bwrdd Arholi (gw. 8 uchod). Drwy beidio â mynychu, bydd yr ymgeisydd mewn ffordd wedi creu anfantais iddynt eu hunain drwy golli’r cyfle i wella eu perfformiad.

32. Os yw’r viva’n cael ei ddefnyddio yn lle’r dull asesu arferol mewn amgylchiadau eithriadol, dylid cosbi peidio â mynychu drwy roi marc o sero.

Cofnodion Vivas
33. Dylid cadw cofnodion ysgrifenedig cryno o bob viva, gan gynnwys dyddiad, amser a hyd y viva, trywydd cyffredinol y cwestiynau a’r atebion, argymhelliad y panel viva i’r Bwrdd Arholi, a chrynodeb o’r rhesymau dros wneud yr argymhelliad. Mae cadw cofnodion yn hanfodol rhag ofn y bydd unrhyw apêl yn dilyn y Bwrdd Arholi.

34. [bookmark: WfTarget]Dylid cyflwyno argymhellion ysgrifenedig i’r Bwrdd Arholi fydd yn dilyn.

